b'\n_START_ARTICLE_\nY-kromosomi-Aatami\n_START_PARAGRAPH_\nY-kromosomi-Aatami on nimitys sille miehelle, joka on kaikkien nyky\xc3\xa4\xc3\xa4n el\xc3\xa4vien miesten viimeinen yhteinen esi-is\xc3\xa4 katkeamattomassa is\xc3\xa4linjassa. Jokainen mies perii Y-kromosominsa is\xc3\xa4lt\xc3\xa4\xc3\xa4n. Kun menn\xc3\xa4\xc3\xa4n ajassa taaksep\xc3\xa4in, erilaisten Y-kromosomien m\xc3\xa4\xc3\xa4r\xc3\xa4 v\xc3\xa4henee, sill\xc3\xa4 kaikilla miehill\xc3\xa4 ei ole ollut poikaa. Lopulta on olemassa yksi ainoa mies, jonka Y-kromosomista kaikkien nykymiesten Y-kromosomit ovat periytyneet. Samaan aikaan h\xc3\xa4nen kanssaan eli monia muitakin miehi\xc3\xa4, mutta heid\xc3\xa4n Y-kromosominsa eiv\xc3\xa4t ole selvinneet nykyaikaan saakka._NEWLINE_Y-kromosomi-Aatamin elinhetkest\xc3\xa4 on esitetty vaihtelevia arvioita eri tutkimuksissa ja eri aikoina. Geneetikko Eran Elhaikin vuonna 2014 julkaiseman tutkimuksen mukaan h\xc3\xa4n eli hiukan yli 200\xc2\xa0000 vuotta sitten. Vuonna 2013 Science-lehdess\xc3\xa4 julkaistun yhdysvaltalaistutkimuksen mukaan h\xc3\xa4n olisi el\xc3\xa4nyt noin 135\xc2\xa0000 vuotta sitten. Tutkimus perustui 69:n eri puolilla maailmaa el\xc3\xa4v\xc3\xa4n nykymiehen Y-kromosomiin sek\xc3\xa4 mutaatioiden nopeuden arvioihin ja tietoon kansojen muuttoliikkeist\xc3\xa4. Samana vuonna American Journal of Human Genetics -lehdess\xc3\xa4 julkaistun, eri tutkimuskohteilla tehdyn tutkimuksen mukaan h\xc3\xa4n olisi el\xc3\xa4nyt jo 237\xe2\x80\x93581\xc2\xa0000 vuotta sitten eli ennen nykyihmisen eriytymisen aikaa. Er\xc3\xa4\xc3\xa4ss\xc3\xa4 varhaisemmassa tutkimuksessa Aatamin elinhetki oli asetettu vain 50\xe2\x80\x9360\xc2\xa0000 vuoden taakse.'